Disen ligger tungt over Bislev. Lokalplanen skulle have givet mulighed for at tiltrække børnefamilier og dermed sikre fremtiden for byens skole. - Det er forfærdeligt, at en velfungerende landsby som vores skal undermineres, siger formanden for Bislev borgerforening, Karin Kristensen En mark nord for Bislev skulle have lagt jord til op mod 25 byggegrunde. Det bliver ikke til noget, selvom lokalplanen er vedtaget i det gamle Nibe Byråd. Aalborg Kommune trækker nemlig lokalplanen tilbage, fordi Miljøcenter Århus har nedlagt veto. Jorden ligger for tæt på fjorden. Det er Peter Libak, der vil udstykke grundene og han synes det er noget pjat, når lokalplanen afvises fordi den ligger for tæt på fjorden. - Jeg har i hvertfald aldrig hørt om, at folk ude på fjorden har lagt mærke til Bislev, siger han. Reglen om kystbeskyttelsesområder er dog heller ikke altid blevet fulgt i Bislev. - Der er altid blev dispenseret, fordi der er en skov imllem fjorden og byen, siger Peter Libak. Den går bare ikke nu. I Aalborg Kommune har de fået klar besked fra miljøcenteret i Århus. - Når det drejer sig om kystbeskyttelsesområder og sårbar natur, så vil miljøcenteret opretholde deres veto, siger Mariann Nørgaard, (Venstre) Teknik- og miljørådmand i Aalborg Kommune. Lokalplanen har måske en chance, hvis man kan undgå at berøre sårbar natur og komme udenfor kystbeskyttelsesområdet. Men ikke før den nye kommuneplan vedtages i 2009. - I den forbindelse skal vi se på, hvordan vi kan gøre tingene bedst muligt for Bislev. Allerede nu er vi jo i gang med at forberede kommuneplanen, så jeg glæder mig til at få mange input, siger Mariann Nørgaard Borgerforeningens formand kan dog ikke lide den lange ventetid. - Det kan betyde døden for Bislev, siger borgerforeningens formand, Karin Kristensen

Opsummering:
Landsbyen Bislev vil uddø mener bladet Samvirke og Danmarks Statistik. Nu hjælper Aalborg Kommune landsbyens undergang på vej ved at stoppe en lokalplan, der skulle tiltrække nye beboere.